তবে সুখের কথা এই যে যে-দুজনের কাছে এই প্রনম্য অনুবাদক ও লেখক শত্রু ও অনাকাঙ্ক্ষিত বলে চিহ্নিত হয়েছেন তাদের দুজনের কেউই সাহিত্যের নন; যদিও তারা ছিলেন মহান এক সাহিত্যিকেরই স্ত্রী। আর ঐ চিহ্নায়ন কোনো সাহিত্যিক কারণ থেকে নয়, বরং ইর্ষা ও বিষয়বাসনা থেকে জন্ম নেয়া। সাহিত্যের গুণবিচারী পাঠকদের কাছে তিনি চিরকাকাঙ্ক্ষিত ও পরম বন্ধু। আমার সৌভাগ্য, এই মানুষটির সাথে অল্প কিছু দিনের জন্য হলেও সাক্ষাৎ ও মেলামেশার সুযোগ পেয়েছিলাম। তার স্নেহ ও ভালোবাসার উদার ডানার নিচে থাকার উষ্ণ অভিজ্ঞতা অর্জন করেছিলাম।